ጠቅላይ ሚኒስትሩ ሦስት ዘርፎችን በማደራጀት ሹመት ሰጡ
ጠቅላይ ሚኒስትር ኃይለ ማርያም ደሳለኝ ጽሕፈት ቤታቸውን በማደራጀት አዳዲስ ሹመቶችን መስጠታቸውን የሪፖርተር ምንጮች ገለጹ፡፡ ጠቅላይ ሚኒስትር ኃይለ ማርያም አዲሱን ካቢኔያቸውን ጥቅምት 22 ቀን 2009 ዓ.ም. ባዋቀሩበት ወቅት፣ ቀደም ሲል የጠቅላይ ሚኒስትሩ አማካሪ በሚል ስያሜ የተሰጡ ማዕረጎች እንደሚቀሩ ተናግረው ነበር፡፡‹‹አሁን የሚያስፈልገው ጠቅላይ ሚኒስትሩን በአንድ ጉዳይ የሚያማክር ሳይሆን፣ የፖሊሲና የስትራቴጂ ጉዳዮች አፈጻጸምን የሚከታተልና የሚያቀናጅ አደረጃጀት ይኖራል፤›› ማለታቸው ይታወሳል፡፡ይህንንም ተከትሎ ለረዥም ዓመታት የገንዘብና ኢኮኖሚ ልማት ሚኒስትር ሆነው ሲያገለግሉ የነበሩት አቶ ሱፊያን አህመድን በሚኒስትር ማዕረግ የማክሮ ኢኮኖሚ ዕቅድ ውጤታማነት ክትትልና ድጋፍ ዘርፍ ኃላፊ አድርገው እንደመደቧቸው የሪፖርተር ምንጮች ጠቁመዋል፡፡በተመሳሳይ የጠቅላይ ሚኒስትሩ ልዩ አማካሪ ሚኒስትርና የኢትዮጵያ የኢንዱስትሪ ፓርኮች ልማት ኮርፖሬሽን ቦርድ ሰብሳቢ የነበሩትን ዶ/ር አርከበ ዕቁባይን ደግሞ፣ በሚኒስትር ማዕረግ የኢንዱስትሪ ዘርፍና የፋይናንስ ዕቅዶች ውጤታማነት ክትትልና ድጋፍ ዘርፍ ኃላፊ በማድረግ እንደመደቧቸው ለማወቅ ተችሏል፡፡በሌላ በኩል የኦሮሚያ ክልል ፕሬዚዳንት በመሆን ሲያገለግሉ የነበሩት አቶ ሙክታርን፣ ከድር በሚኒስትር ማዕረግ የመልካም አስተዳደር ዕቅዶች ክትትልና ድጋፍ ዘርፍ ኃላፊ በማድረግ እንደመደቧቸው ለማወቅ ተችሏል፡፡ ሪፖርተር በአዲሱ አሿሿሚ ላይ ዝርዝር መረጃ ለማግኘት ያደረገው ጥረት አልተሳካም፡፡ 